次韻和邵不疑假書江鄰幾知方酣寢爲詩通意
作者：司馬光
朝代：宋

paragraphs: 江翁順天和，心迹兩夷簡。
雖如邊韶寢，且異宰予懶。
平居無時閑，經史自課限。
高歌慕翰林，鳴琴寫中散。
翛然物外人，強爲章綬綰。
官舍苦秋霖，瞬息聊休眼。
勤勩已有餘，宴安何愧赧。
借書誰敢驚，欹枕尚未暖。
不疑神驥才，垂耳困皁棧。
碌碌隨吾儕，拜揖把手版。
毋嫌朱墨倦，騰舉已爲晚。
慎勿思山林，山林付愚孱。